આ કટારના નિયમીત વાચકોને યાદ હશે કે વરસેક અગાઉ અહીં મધ્ય પ્રદેશમાં શરૂ થનારા સૂચિત ગાયના અભયારણ્ય વિશે લખવામાં આવ્યું હતું. એ પછી ગત વર્ષના સપ્ટેમ્બરમાં સલારિયા ખાતે ‘કામધેનુ ગૌ અભયારણ્ય’નો આરંભ કરવામાં આવ્યો હતો. છ જ મહિનામાં, એટલે કે આ વર્ષના ફેબ્રુઆરીમાં અહીં ગાયોનો પ્રવેશ બંધ કરવામાં આવ્યો હતો. આમ કરવાનું કારણ એ હતું કે અહીં ગાયોની સંભાળ લઈ શકાય એટલા માણસો નહોતા કે નહોતાં અહીંની જરૂરિયાતોને પહોંચી શકાય એટલાં નાણાં. કાગળ પરની યોજના બહુ મોટી હતી. છ હજાર રખડતી ગાયોને અહીં સમાવાશે અને તેમના છાણમૂત્રમાંથી જંતુનાશક દવાઓ તેમજ ઔષધિઓનું ઉત્પાદન કરવામાં આવશે. પણ અહીં આશરે ચાર હજાર ગાયો સમાવાઈ છે. અહીંની દસેક કરોડની જરૂરિયાત છે. તેની સામે પશુપાલન વિભાગ તરફથી માંડ ચારેક કરોડ આ અભયારણ્યને ફાળવવામાં આવે છે. આ નાણાં ઘાસચારા પાછળ જ ખર્ચાઈ જાય છે. મધ્ય પ્રદેશમાં ગાયોના રક્ષણ માટે ગૌ સંવર્ધન બૉર્ડ સ્થપાયું છે, જે દાન દ્વારા જરૂરી ભંડોળ એકઠું કરશે.